18. ΒΑΣΙΛΙΚΟΝ ΔΙΑΤΑΓΜΑ της 28 Δεκ. 1950/12 Ιαν. 1951 Περί κατανομής των δύο θέσεων των Γενικών Επιθ/τών Ιδιωτικών Εκπαιδευτηρίων. Έχοντες υπ’ όψει τας διατάξεις του άρθρ. 3 του Α.Ν. 1358/49 «περί διαρρυθμίσεως της βαθμολογικής εξελίξεως Εκπαιδευτικών Μέσης Εκπαιδεύσεως», το από 29/31.3.1950 Β.Δ/μα «περί αυξήσεως των θέσεων των Γενικών Επιθεωρητών των σχολείων Μέσης Εκπαιδεύσεως». Προτάσει του Ημετέρου επί των Θρησκευμάτων και της Εθνικής Παιδείας Υπουργού, στηριζομένη επί της υπ’ αριθ. 44/16.5.50, πράξεως του Κεντρικού Διοικητικού και Γνωμοδοτικού Συμβουλίου Εκπαιδεύσεως, μετά γνώμην του Συμβουλίου Επικρατείας περιλαμβανομένην εν τη υπ’ αριθ. 680/50 πράξει αυτού, απεφασίσαμεν και διατάσσομεν: Κατανέμομεν τας υπό του άρθρ. 3 Α.Ν. 1358/49 ιδρυθείσας δύο θέσεις των Γενικών Επιθεωρητών Ιδιωτικών Εκπαιδευτηρίων ως κάτωθι: 1.Πρώτη (Α) Γενική Επιθεώρησις Ιδιωτικών Εκπαιδευτηρίων με έδραν τας Αθήνας περιλαμβάνουσα τα Ιδιωτικά εκπαιδευτήρια, φροντιστήρια και οικοτροφεία τα ευρισκόμενα εις το Ανατολικόν τμήμα της πόλεως Αθηνών και εις τους συνεχομένους αυτώ συνοικισμούς, εις το Δυτικόν τμήμα της πόλεως Πειραιώς και τους συνεχομένους αυτώ συνοικισμούς μέχρι της Ιεράς οδού και οδού Πειραιώς, άτινα σχηματίζονται εκ της διαχωριστικής γραμμής αρχομένης εκ του Ηλεκτρικού Σταθμού Πειραιώς και ακολουθούσης την ηλεκτρικήν σιδηροδρομικήν γραμμήν μέχρι Σταθμού Φαλήρου- παραλιακήν οδόν μέχρι του Δέλτα των Τζιτζιφιών- Λεωφόρον Συγγρού- Λεωφόρον Αμαλίας- Λεωφόρον Ελευθερίου Βενιζέλου- Λεωφόρον 28ης Οκτωβρίου μέχρι τέρματος Πατησίων. Εις ταύτην υπάγονται και τα σχολεία Νέας Φιλαδελφείας, Νέας Ιωνίας και Μεσογείων μέχρι Σουνίου. 2.Δευτέρα (Β) Γενική Επιθεώρησις Ιδιωτικών Εκπαιδευτηρίων με έδραν τας Αθήνας περιλαμβάνουσα τα ιδιωτικά Εκπαιδευτήρια, φροντιστήρια και οικοτροφεία, τα ευρισκόμενα εις το Δυτικόν Τμήμα της πόλεως Αθηνών και εις το Ανατολικόν Τμήμα της πόλεως Πειραιώς, και εις τους συνεχομένους εις τα τμήματα ταύτα συνοικισμούς, άτινα σχηματίζονται εκ της διαχωριστικής γραμμής αρχομένης εκ του Ηλεκτρικού Σταθμού Πειραιώς και ακολουθούσης την ηλεκτρικήν γραμμήν μέχρι Σταθμού Νέου Φαλήρου – παραλιακήν οδόν μέχρι του Δέλτα των Τζιτζιφιών - Λεωφόρον Συγγρού - Λεωφόρον Αμαλίας - Λεωφόρον Ελευθερίου Βενιζέλου- Λεωφόρον 28ης Οκτωβρίου μέχρι τέρματος Πατησίων. Εις ταύτην υπάγονται και τα ιδιωτικά εκπαιδευτήρια Αχαρνών, Θηβών και Λεβαδείας. 